BIRŠTONO SAVIVALDYBĖS TARYBA

SPRENDIMAS

DĖL VISUOMENĖS SVEIKATOS PRIEŽIŪROS ORGANIZAVIMO BIRŠTONO SAVIVALDYBĖS MOKYKLOSE TVARKOS APRAŠO PATVIRTINIMO

2016 m. rugpjūčio 26 d. Nr. TS-130

Birštonas

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos visuomenės sveikatos priežiūros įstatymo 6 straipsniu, Lietuvos Respublikos sveikatos sistemos įstatymo 47 straipsniu ir 65 straipsnio 5 punktu, Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 (Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 m. liepos 21 d. įsakymo Nr. V-966/V-672 redakcija), Valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti reikalingų lėšų apskaičiavimo metodika, patvirtinta Lietuvos Respublikos sveikatos apsaugos ministro 2013 m. spalio 11 d. įsakymu Nr. V-932, Lietuvos Respublikos sveikatos apsaugos ministro 2011 m. gegužės 19 d. įsakymu Nr. V-504 „Dėl Visuomenės sveikatos priežiūros specialisto, vykdančio sveikatos priežiūrą ikimokyklinio ugdymo įstaigoje, kvalifikacinių reikalavimų aprašo patvirtinimo“, Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“, Lietuvos Respublikos sveikatos apsaugos ministro 2014 m. lapkričio 10 d. įsakymu Nr. V-1154 „Dėl Valstybės biudžeto specialiosios tikslinės dotacijos, skiriamos savivaldybių biudžetams Sveikatos apsaugos ministerijos kuruojamoms valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti, planavimo, paskirstymo, naudojimo ir atsiskaitymo už ją tvarkos aprašo patvirtinimo“, Birštono savivaldybės taryba n u s p r e n d ž i a:

1. Pakeisti Birštono savivaldybės tarybos 2008 m. gruodžio 22 d. sprendimu Nr. TS-252 „Dėl sveikatos priežiūros Birštono savivaldybės mokyklose tvarkos aprašo patvirtinimo“ patvirtintą Sveikatos priežiūros Birštono savivaldybės mokyklose tvarkos aprašą ir išdėstyti jį nauja redakcija (pridedama).

2. Nustatyti, kad šis sprendimas įsigalioja 2016 m. rugsėjo 1 dieną.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė	Nijolė Dirginčienė

PATVIRTINTA

Birštono savivaldybės tarybos

2008 m. gruodžio 22 d. sprendimu

Nr. TS-252

(Birštono savivaldybės tarybos

2016 m. rugpjūčio 26 d.

sprendimo Nr. TS-130 redakcija)

Visuomenės SVEIKATOS PRIEŽIŪROS Birštono SAVIVALDYBĖS MOKYKLOSE TVARKOS APRAŠAS

I. BENDROSIOS NUOSTATOS

1. Visuomenės sveikatos priežiūros organizavimo Birštono savivaldybės (toliau – Savivaldybė) mokyklose tvarkos aprašas (toliau – Aprašas) nustato savivaldybės teritorijoje esančiose ikimokyklinio ugdymo, bendrojo ugdymo mokyklose (toliau – Mokykla) sveikatos priežiūros tikslą, uždavinius, lėšų skyrimo ir naudojimo tvarką, dokumentaciją, organizavimo tvarką, visuomenės sveikatos priežiūros specialisto funkcijas, pareigas, teises ir atsakomybę.

2. Visuomenės sveikatos priežiūrą Birštono mokiniams, ugdomiems pagal ikimokyklinio, priešmokyklinio, pradinio, pagrindinio ir vidurinio ugdymo programas (toliau – Mokiniai), vykdo Kauno rajono savivaldybės visuomenės sveikatos biuras (toliau – Biuras), teikiantis visuomenės sveikatos priežiūros paslaugas pagal savivaldybių bendradarbiavimo sutartį, koordinuoja – Savivaldybės gydytojas.

3. Visuomenės sveikatos organizavimas grindžiamas bendradarbiavimu tarp Mokyklos ir Biuro.

4. Visuomenės sveikatos priežiūrą Mokykloje vykdo visuomenės sveikatos priežiūros specialistas (toliau – Specialistas), atitinkantis Lietuvos Respublikos sveikatos apsaugos ministro patvirtintus kvalifikacinius reikalavimus.

5. Mokinių sveikatos priežiūra finansuojama Valstybės biudžeto specialiosios tikslinės dotacijos, skirtos Birštono savivaldybės biudžetui, Sveikatos apsaugos ministerijos kuruojamoms valstybinėms (valstybės perduotoms savivaldybėms) funkcijoms vykdyti (toliau – Specialioji tikslinė dotacija).

II. SVEIKATOS PRIEŽIŪROS MOKYKLOJE TIKSLAS IR UŽDAVINIAI

6. Visuomenės sveikatos priežiūros mokykloje tikslas – saugoti ir stiprinti mokinių sveikatą, aktyviai bendraujant su mokinių tėvais (globėjais, rūpintojais);

7. Visuomenės sveikatos priežiūros mokykloje uždaviniai:

7.1. vykdyti mokinių sveikatos būklės stebėseną;

7.2. ugdyti mokinių sveikos gyvensenos įgūdžius;

7.3. vykdyti visuomenės sveikatos rizikos veiksnių stebėseną ir prevenciją Mokykloje.

III. VISUOMENĖS SVEIKATOS PRIEŽIŪROS MOKYKLOSE ORGANIZAVIMAS

8. Mokyklose Mokinių Visuomenės sveikatos priežiūros paslaugas teikiančių specialistų pareigybės steigiamos Kauno rajono savivaldybės visuomenės sveikatos biure, teikiančiame visuomenės sveikatos priežiūros paslaugas pagal bendradarbiavimo sutartį tarp Birštono ir Kauno rajono savivaldybių. Šie visuomenės sveikatos priežiūros specialistai tiesiogiai pavaldūs biuro direktoriui ir dirba pagal biuro direktoriaus patvirtintą specialisto pareigybės aprašymą.

9. Visuomenės Sveikatos priežiūrai mokykloje vykdyti turi būti įrengtas Sveikatos kabinetas. Sveikatos kabinetas turi būti lengvai prieinamas mokiniams ir kitiekms mokyklos bendruomenės nariams, užtikrinantis paslaugų teikimo konfidencialumą.

10. Sveikatos kabinete privalo būti visos priemonės reikalingos visuomenės sveikatos priežiūros paslaugoms teikti. Sveikatos kabineto baldai ir priemonės veiklai vykdyti nurodytos Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 (Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 m. liepos 21 d. įsakymo Nr. V-966/V-672 redakcija) patvirtintame Sveikatos priežiūros mokykloje tvarkos apraše (toliau - Visuomenės sveikatos priežiūros organizavimo mokykloje tvarkos aprašas).

11. Biuras organizuoja Mokyklų sveikatos kabinetų veiklą: planuoja sveikatos kabinetų išlaidas, nustato Specialisto darbo laiką kabinete. Specialisto darbo laikas aptarnaujamose mokyklose nustatomas atsižvelgiant į aptarnaujamos mokyklos mokinių skaičių bei mokyklos bendruomenės poreikį.

12. Visuomenės sveikatos priežiūra Mokykloje vykdoma pagal Mokyklos visuomenės sveikatos priežiūros veiklos planą (toliau – Veiklos planas), kuris yra sudedamoji Mokyklos mokslo metų/ metinės veiklos programos dalis.

13. Visuomenės sveikatos priežiūros specialistas, atsižvelgdamas į Mokyklos, Savivaldybės bei šalies visuomenės sveikatos priežiūros poreikius, kartu su Mokyklos bendruomene, parengia visuomenės sveikatos priežiūros Veiklos plano projektą, suderina jį su Biuro direktoriumi ir pateikia Mokyklos vadovui. Veiklos plane numatytos priemonės turi būti įtrauktos į Biuro veiklos planą.

14. Patvirtintas Veiklos planas bei jo vykdymo ataskaita skelbiami Mokyklos interneto svetainėje.

15. Mokyklos vadovas:

15.1. užtikrina informacijos, reikalingos visuomenės sveikatos priežiūros specialisto funkcijoms vykdyti, pateikimą;

15.2. užtikrina galimybę visuomenės sveikatos priežiūros specialistui naudotis elektros, telefoninio ryšio, informacinių technologijų paslaugomis (prieiga prie interneto).

15.3. nustato tvarkas, kurios nurodytos Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro patvirtintame Sveikatos priežiūros mokykloje tvarkos apraše.

IV. VISUOMENĖS SVEIKATOS PRIEŽIŪROS SPECIALISTO FUNKCIJOS, TEISĖS IR PAREIGOS

16. Pagrindinės visuomenės sveikatos priežiūros specialisto funkcijos teisės ir pareigos nustatytos Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro patvirtintame Sveikatos priežiūros mokykloje tvarkos apraše.

V. LĖŠŲ MOKINIŲ SVEIKATOS PRIEŽIŪRAI SKYRIMAS, NAUDOJIMAS IR ATSISKAITYMAS

17. Visuomenės sveikatos priežiūra mokyklose finansuojama iš valstybės specialiosios dotacijos skirtos visuomenės sveikatos priežiūrai mokyklose vykdyti lėšomis.

18. Specialiosios tikslinės dotacijos lėšos, skirtos visuomenės sveikatos priežiūrai Savivaldybės teritorijoje esančiose mokyklose vykdyti, apskaičiuojamos ir naudojamos vadovaujantis Lietuvos Respublikos sveikatos apsaugos ministro patvirtinta Valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti reikalingų lėšų apskaičiavimo metodika.

19. Informaciją apie mokinių skaičių Savivaldybėje Lietuvos Respublikos sveikatos apsaugos ministerijai teikia Švietimo informacinių technologijų centras.

20. Biuras teisės aktų nustatyta tvarka užtikrina dotacijos panaudojimą pagal tikslinę paskirtį ir atsako už dotacijos naudojimo teisėtumą, ekonomiškumą, efektyvumą ir rezultatyvumą.

21. Savivaldybei pareikalavus, Biuras teikia ir kitą informaciją, kurios reikia dotacijų naudojimo teisėtumui, ekonomiškumui, efektyvumui ir rezultatyvumui įvertinti ir užtikrinti. Jeigu Biuro pateikta informacija yra netiksli ar neaiški, savivaldybei paprašius, Biuras turi pateikti papildomus paaiškinimus ar patikslinti informaciją.

VI. KONTROLĖ

22. Lėšos, skirtos visuomenės sveikatos priežiūrai naudojamos ir už jas atsiskaitoma vadovaujantis Lietuvos Respublikos sveikatos apsaugos ministro 2014 m. lapkričio 10 d. įsakymu Nr. V-1154 “Dėl Valstybės biudžeto specialiosios tikslinės dotacijos, skiriamos savivaldybių biudžetams Sveikatos apsaugos ministerijos kuruojamoms valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti, planavimo, paskirstymo, naudojimo ir atsiskaitymo už ją tvarkos aprašo patvirtinimo“.

________________________